**Ministru kabineta noteikuma projekta**

### **“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir:  1) noteikt epidemioloģiskās drošības pasākumu atvieglojumus personām, kas ir vakcinētas pret Covid-19, vai atveseļojušās no Covid-19;  2) ieviest efektīvu un ērtu risinājumu, lai persona varētu apliecināt, ka ir pārslimojusi Covid-19 vai ir vakcinēta pret Covid-19 un ka uz personu var attiecināt izņēmumus epidemioloģiskās drošības pasākumu ievērošanai. Tāpat arī nodrošināt personai ērtu iespēju saņemt apliecinājumu par to, ka noteiktā laika posmā personas veiktais Covid-19 tests ir negatīvs. Kā arī nodrošināt efektīvu iespēju pārbaudei par to, ka persona atbilst vakcinētas vai pārslimojušas personas statusam vai, ka personas konkrētā laika posmā veiktais Covid-19 tests ir negatīvs. Bez tam šo pārbaudi veikt maksimāli aizsargājot personas datus.  To paredzēts nodrošināt ieviešot digitālu sadarbspējīgu vakcinācijas pret Covid-19, Covid-19 testa vai Covid-19 pārslimošanas sertifikātu un ar šo projektu nosakot kārtību, kādā pieprasa, sagatavo, izsniedz, pārbauda un izmanto sadarbspējīgu vakcinācijas, testēšanas vai pārslimošanas sertifikātu, tajos iekļaujamās informācijas un institūcijām un pakalpojumu sniedzējiem pieejamās informācijas apjomu.  Projekts nosaka, ka personas, kas vakcinētas pret Covid-19 vai atveseļojušās, no 1.jūnija var sniegt individuālus pakalpojumus. Savukārt no 15.jūnija paplašinoties iespējām izmantot sadarbspējīgo sertifikātu par vakcināciju pret Covid-19 vai pārslimošanas faktu, tiks ieviest izņēmumus personām ar zemu un ļoti zemu risku inficēties ar Covid-19 apmeklēt organizētus pasākumus, sporta nodarbības iekštelpās u.tml. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai varētu efektīvi un ērti pierādīt un pārbaudīt personas tiesības uz epidemioloģiskās drošības pasākumu izņēmumiem, tiek ieviests digitāls risinājums – sadarbspējīgs[[1]](#footnote-2) vakcinācijas, testēšanas vai pārslimošanas sertifikāts (Covid-19 sertifikāts).  Covid-19 sertifikāta izstrāde tika uzsākta, ņemot vērā š.g. gada 17.martā Eiropas Komisija publicēto Eiropas Parlamenta un Padomes regulas priekšlikumu par sadarbspējīgu vakcinācijas, testēšanas vai pārslimošanas sertifikātu izdošanas, pārbaudes un akceptēšanas satvaru, nolūkā atvieglot brīvu pārvietošanos Covid-19 pandēmijas laikā.  Priekšlikumu pakotne sastāv no:  1. Regulas priekšlikuma par sadarbspējīgu vakcinācijas, testēšanas vai pārslimošanas sertifikātu izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā;  2. Regulas priekšlikuma Covid-19 sertifikāta tvēruma attiecināšanai uz trešo valstu pilsoņiem, kuri rezidē vai legāli uzturas dalībvalstu teritorijās un kuriem ir tiesības pārvietoties uz citu dalībvalsti saskaņā ar ES tiesību aktiem (otrās Regulas priekšlikums).  Regulas spēkā stāšanās paredzama š.g. jūlijā.  Lai līdz ar regulu pieņemšanu ES būtu gatava Covid-19 sertifikāta izmantošanai ceļošanas nolūkiem jau vasarā, paralēli regulu saskaņošanai ES dalībvalstis izstrādā nacionālos tehniskos risinājumus Covid-19 sertifikāta pieprasīšanai, izsniegšanai un pārbaudei, savukārt, Eiropas Komisija izstrādā Eiropas Savienības vārteju, kas nodrošinās dalībvalstīs digitāli parakstīto sertifikātu publisko atslēgu apmaiņu, kas nepieciešams sertifikātu verifikācijai.  Latvijā Covid-19 sertifikātu tehnisko risinājumu izstrādā Nacionālais veselības dienests.  Projekts paredz, ka Latvijā Covid-19 sertifikāts tiek izmantots, jau sākot no jūnija, lai persona varētu vienkārši un efektīvi iegūt vakcinācijas, negatīva Covid-19 testa vai Covid-19 pārslimošanas fakta apliecinošo dokumentu – digitālu[[2]](#footnote-3) Covid-19 sertifikātu - elektroniskā vai papīra veidā un izmantot to, lai pierādītu savas tiesības uz epidemioloģiskās drošības pasākumu izņēmumiem. Lai šādu risinājumu varētu izmantot, nepieciešams noteikt kārtību, kādā pieprasa, sagatavo, izsniedz, pārbauda un izmanto sadarbspējīgu vakcinācijas, testēšanas vai pārslimošanas sertifikātu, sertifikātā iekļaujamās informācijas un institūcijām un pakalpojumu sniedzējiem pieejamās informācijas apjomu.  Projekts paredz, ka persona Latvijā varēs pieprasīt un saņemt trīs dažādus digitālus sertifikātus:  1) sertifikātu, kas apliecina, ka sertifikāta turētājs ir vakcinēts pret Covid-19 (“vakcinācijas sertifikāts”);  2) sertifikātu, kurā norādīts sertifikāta turētāja saņemtais Covid-19 testa rezultāts un datums, kurā veikts NAAT (nukleīnskābes amplifikācijas tests) tests vai ātrā antigēna tests, kas minēts ES Covid-19 ātro antigēna testu kopīgajā un atjauninātajā sarakstā[[3]](#footnote-4), kurš izveidots, pamatojoties uz Padomes Ieteikumu 2021/C 24/0121 (“testēšanas sertifikāts”);  3) sertifikāts, kas apliecina, ka sertifikāta turētājs saskaņā ar pozitīvu NAAT testu ir pārslimojis SARS-CoV-2 infekciju (“pārslimošanas sertifikāts”).  Sertifikātā tiks iekļauts personas vārds, uzvārds un dzimšanas datums, informācija par saņemto vakcīnu, veikto testu vai atveseļošanos no Covid-19, kā arī sertifikāta parakstītāja institūcija. Projekts nosaka, ka minēto informāciju vakcinācijas, testa vai pārslimošanas sertifikātā iekļaus un sertifikātu izsniegs pamatojoties uz vienotās veselības nozares elektroniskās informācijas sistēmas datiem, kuru būs sniegušas ārstniecības iestādes. Sertifikātā iekļaujamie dati Projektā iekļauti atbilstoši Regulas projektam, par kuru š.g. 20.maijā vienojās Eiropas Parlaments un Padome.  Projekts paredz, ka vakcinācijas sertifikāts personai tiks izsniegts par katras vakcīnas devas saņemšanu. Piemēram, ja vakcinācijas kursā ir paredzētas 2 devas, tad vakcinācijas sertifikātu persona saņems pēc pirmās devas un pēc otrās devas saņemšanas. Šāda pieeja ir ietverta arī regulas projektā un ir aktuāla gadījumos, kad persona, piemēram, pirmo vakcīnas devu saņem Latvijā, savukārt, otrās devas saņemšana paredzēta citā ES dalībvalstī. Tādā gadījumā vakcinācijas sertifikāts kalpos kā pierādījums par vakcīnas pirmās devas saņemšanu.  **Sertifikātu izsniegšanai nepieciešamo datu iegūšana no ārstniecības iestādēm**  Datus par vakcināciju pret Covid-19 ārstniecības iestādes ievada Vienotajā veselības nozares elektroniskajā informācijas sistēmā un Vakcinācijas informācijas sistēmā saskaņā ar MK noteikumu Nr.360 62.28 punktuun Ministru kabineta 11.03.2014. noteikumiem Nr.134 “Noteikumi par vienoto veselības nozares elektronisko informācijas sistēmu”. Vienotajā veselības nozares elektroniskajā informācijas sistēmā ievadītie dati par vakcināciju tiks izmantoti vakcinācijas sertifikāta izsniegšanai.  Lai nodrošinātu iespēju personām izsniegt Covid-19 testēšanas vai pārslimošanas sertifikātu, Projekts nosaka, ka ārstniecības iestādēm no 2021.gada 31.maija jāsniedz projekta 6.pielikumā minētie dati Nacionālajam veselības dienestam vienā no sekojošiem veidiem:  1)Vienotajai veselības nozares elektroniskajai informācijas sistēmai tiklīdz apstiprināts testēšanas rezultāts vai  2) jāievada Nacionālā veselības dienesta portālā, ievērojot šādus termiņus:  a) uzreiz pēc ātrā antigēnu testa rezultāta apstiprināšanas;  b) divu stundu laikā pēc nukleīnskābes noteikšanas testa (ieskaitot PĶR testus) rezultāta apstiprināšanas.  Projekta 6.pielikums bez datiem, kas nepieciešami testēšanas un pārslimošanas sertifikātu izsniegšanai, satur arī datus, kas nepieciešami Nacionālā veselības dienesta un Slimību profilakses un kontroles centra funkciju īstenošanai attiecībā uz pakalpojumu apmaksu (6.pielikumā iekļautie dati par nosūtījumu) un Covid-19 epidemioloģisko uzraudzību (testējamās personas kontaktinformācija, dati par identificējamā vīrusa celmu). Šīs informācijas iegūšana no laboratorijām strukturētā veidā veicinās, ka Slimību profilakses un kontroles centrs ātrāk un efektīvāk saņems Covid-19 pozitīvo personu kontaktinformāciju.  Lai nodrošinātu iespēju personām saņemt sertifikātu par Covid-19 testu, kas veikts pirms noteikumu stāšanās spēkā, bet ir vēl derīgs, un Covid-19 pārslimošanas sertifikātu par pagātnē pārslimotu Covid-19, projekts nosaka, ka ārstniecības iestādes no 2021.gada 31.maija 6.pielikumā minētos Covid-19 testēšanas datus sniedz par visiem pozitīvajiem SARS-CoV-2 vīrusa RNS testu rezultātiem, kas ir apstiprināti sākot no 2020.gada 1.decembra, par pārējiem Covid-19 testu rezultātiem, kas ir apstiprināti sākot no 2021.gada 28.maija.  **Covid-19 sertifikāta pieprasīšana un saņemšana**  **Latvijas Iedzīvotāju reģistrā reģistrēta persona** (vai tās likumīgais pārstāvis) vakcinācijas, testēšanas vai pārslimošanas sertifikātu varēs pieprasīt un saņemt **elektroniski** tīmekļa vietnē [www.Covid19sertifikats.lv](http://www.Covid19sertifikats.lv), izmantojot kādu no Latvijas valsts portāla [www.latvija.lv](http://www.latvija.lv) piedāvātajiem autentifikācijas veidiem. Sertifikātu varēs uzglabāt elektroniskā formā, t.sk. viedierīcē. Vienlaikus personai būs iespēja sertifikātu arī izdrukāt. Papīra izdruka nav obligāta. 14 gadus un vecāki bērni, kuriem ir pieejams kāds no Latvijas valsts portāla www.latvija.lv piedāvātajiem autentifikācijas veidiem, sertifikātu varēs pieprasīt un saņemt paši tīmekļa vietnē www.Covid19sertifikats.lv.  **Latvijas Iedzīvotāju reģistrā reģistrēta persona**, kurai dažādu iemeslu dēļ nebūs iespējams pieprasīt un saņemt sertifikātu elektroniski, pēc pieprasījuma varēs to saņemt **papīra formātā**:  1) ārstniecības iestādē, kura veica vakcināciju pret Covid-19 vai Covid-19 testu,  2) jebkurā citā ārstniecības iestādē,  3) vienotajā valsts un pašvaldības klientu apkalpošanas centrā.  Tādā gadījumā ārstniecības iestādes vai vienotā valsts un pašvaldības klientu apkalpošanas centra pārstāvis tam paredzētajā tīmekļa vietnē veic sertifikāta pieprasījumu un izsniedz personai vai tās likumīgajam pārstāvim sertifikāta izdruku papīra veidā.  **Latvijas iedzīvotāju reģistrā nereģistrēta persona:**   1. Covid-19 testēšanas un pārslimošanas sertifikātu **elektroniski** varēs pieprasīt un saņemt tīmekļa vietnē www.Covid19sertifikats.lv, izmantojot ārstniecības iestādes izsniegtu saiti un PIN kodu. 2. Covid-19 testēšanas un pārslimošanas sertifikātu papīra veidā varēs pieprasīt un saņemt ārstniecības iestādē, kas veica Covid-19 testu; 3. Covid-19 vakcinācijas sertifikātu varēs pieprasīt un saņemt **tikai papīra veidā** ārstniecības iestādē, kas veica vakcināciju, ja ārstniecības iestāde vakcinācijas faktu būs reģistrējusi Vienotajā veselības nozares elektroniskajā informācijas sistēmā.   Personas sertifikātu varēs saņemt bez maksas, tomēr gadījumos, kad persona vienu un to pašu sertifikātu (ar vienu un to pašu identifikatoru) lūgs ārstniecības iestādei izsniegt papīra formātā biežāk nekā divas reizes, ārstniecības iestādei būs tiesības iekasēt samaksu. Samaksai par vairāk nekā divas reizes atkārtotu viena un tā pašā sertifikāta (ar vienu un to pašu identifikācijas numuru) izsniegšanu jābūt noteiktai ārstniecības iestādes maksas pakalpojumu cenrādī. Samaksa nosakāma atbilstoši faktiskajām izmaksām. Lai pamatotu samaksas iekasēšanu par sertifikāta izsniegšanu, ārstniecības iestādei jāveido atbilstoša uzskaites sistēma.  Vienotajos valsts un pašvaldību klientu apkalpošanas centros Covid-19 sertifikātu neatkarīgi no izsniegšanas reižu skaita persona papīra formātā varēs saņemt bez maksas.  Ja personai izsniegtais sertifikāts, sakarā ar personas datu maiņu, vairs nav aktuāls, personai ir tiesības uz jaunu sertifikātu, un tas tiek izsniegts bez maksas un ar jaunu unikālo identifikatoru.  **Covid-19 sertifikāta parakstīšana**  Lai nodrošinātu sertifikātu drošību, aizsardzību pret viltojumiem, autentiskumu, katrs sertifikāts izsniegšanas brīdī tiks parakstīts ar Nacionālā veselības dienesta tehnisko sertifikātu, tādējādi Covid-19 sertifikātu parakstītājs, saskaņā ar projektu, ir Nacionālais veselības dienests.  **Covid-19 sertifikāta pārbaude**  Sertifikāts saturēs gan tekstuālu informāciju (Projektā minēto, sertifikātā iekļaujamo informāciju), gan QR kodu, kurš, veicot sertifikāta pārbaudi, tiks noskenēts, lai pārbaudītu sertifikāta īstumu un vai sertifikāts atbilst nosacījumiem, kas personai dod tiesības izmantot epidemioloģisko ierobežojumu atvieglojumus attiecībā uz dažādu pakalpojumu izmantošanu, publisko vietu un pasākumu apmeklēšanu. Veicot sertifikāta QR koda pārbaudi, pārbaudes veicējs verifikācijas ierīcē redzēs informāciju, vai sertifikāts “Atbilst” vai “Neatbilst” iepriekšminētajām prasībām. Vienlaikus, pārbaudes veicējam būs jāsalīdzina, vai sertifikātā norādītais personas vārds, uzvārds un dzimšanas datums sakrīt ar personu apliecinošā dokumentā norādīto informāciju. Sertifikāta pārbaudi būs pienākums veikt individuālo pakalpojumu sniedzējiem pirms pakalpojuma sniegšanas klientam izmantojot tīmekļa vietni www. Covid19Verify.lv vai lietotnē Covid19Verify.  **Covid-19 sertifikātu pieejamība**  Projekts nosaka, ka izsniegtais sertifikāts personai ir pieejams vēl 3 mēnešus pēc tam, kad beidzies sertifikāta derīguma termiņš. Neskatoties uz derīguma termiņu sertifikāts nav pieejams, ja ir konstatēta kļūda vai saņemta informācija par sākotnējo datu neatbilstību. Pārslimošanas sertifikāta derīgums termiņš beidzas 181 dienā pēc pozitīva Covid-19 testa (infekcijas molekulāri bioloģisko testa ar polimerāzes ķēdes reakciju (PĶR)). Covid-19 testa sertifikāta derīguma termiņš beidzas, kad pēc analīžu nodošanas Covid-19 testa veikšanai pagājušas vairāk kā 48 stundas, ja veikts Covid-19 tests, nosakot SARS-CoV-2 vīrusa RNS, vai vairāk kā 6 stundas, ja veikts SARS-CoV-2 antigēna tests. Lai nepieciešamības gadījumā persona varētu pierādīt sertifikāta esamību, projekts paredz, ka sertifikāti, kuriem beidzies derīguma termiņš, personai ir pieejami vēl trīs mēnešus. Šāds termiņš izvēlēts, lai personai būtu iespēja nepieciešamības gadījumā izgūt sertifikātu un pierādīt tiesības uz izmantotajiem epidemioloģiskās drošības pasākumu izņēmumiem.  **Covid-19 sertifikātu izmantošana**  Lai varētu identificēt pēc vienotiem kritērijiem to, kura persona atbilst vakcinētas personas statusam un kura persona tiek uzskatīta, kā pārslimojusi Covid-19, noteikumu projekts ietver kritērijus vakcinētai personai un pārslimojušai personai.  Ņemto vērā SARS-CoV-2 vīrusa paveidus, kas šobrīd ir izplatīti Latvijā, varam uzskatīt, ka persona ir pietiekami pasargāta no Covid-19 infekcijas izraisītiem riskiem, ja ir pagājušas 15 dienas kopš pilna vakcinācijas kursa, bet, saņemot vakcināciju ar *Vaxzevria,* pēc pirmās vakcīnas devas saņemšanas no 22. dienas līdz 90 dienai un uzreiz pēc vakcīnas otrās devas saņemšanas. Savukārt, uzturoties ārvalstīs ir ļoti liela iespēja inficēties ar daudz infekciozāku SARS-CoV-2 Indijas paveidu. Kā apliecina pēdējā laikā Apvienotajā Karalistē veiktie pētījumi vakcīnas Vaxzervia un Comirnaty pabeigta vakcinācija (15 dienas pēc otrās vakcīnas devas saņemšanas) ir pietiekami efektīva, lai novērstu inficēšanos, bet saņemot tikai vienu minēto vakcīnu devu aizsardzības efektivitāte varētu būt tikai ap 30%. Ņemot vērā minēto, izņēmumi pašizolācijas ievērošanai var tikt piemēroti tikai pēc pilnībā pabeigta vakcinācijas kursa.  Savukārt, kā liecina līdzšinējā pieredze apsekojot Covid-19 pacientu veselības stāvokli, vīrusu slodze ļoti strauju samazinās pēc inficēšanās ar SARS-CoV-2 vīrusu un pēc 10 dienām cilvēks parasti vairs nav infekciozs un līdz 5-7 mēnešiem ir pasargāts no inficēšanās. Tādējādi tiek paredzēts, ka personu laikā periodā no 11 dienas pēc Covid-19 testa, kas apstiprina inficēšanos ar Covid-19 līdz 180 dienai no minētā testa veikšanas persona tiek uzskatīta par pārslimojušu Covid-19.  Vadoties no riska izvērtējuma, Eiropas slimību profilakses un kontroles centrs (turpmāk – ECDC) ir secinājis, ka jebkura gadagājuma cilvēkiem, kas ir pilnībā vakcinēti, savstarpēja sastapšanās ir saistīta ar zemu infekcijas izraisītu risku. Tādēļ ECDC norāda, ka ir iespējams mazināt nosacījumus distances ievērošanai un individuālo aizsardzības līdzekļu lietošanā cilvēkiem, kas ir pilnībā vakcinēti. Savukārt, ja pilnībā vakcinētas personas, kas ir pakļautas augstiem veselības riskiem saistībā ar Covid-19, sastopas ar nevakcinētu personu, veselības riski ir augsti, tādēļ tiek rekomendēts šādās situācijās ievērot distancēšanos, lietot mutes un deguna aizsegus un ievērot citus epidemioloģiskās drošības pasākumus.  Kamēr sabiedrībā nav sasniegta kolektīvā imunitāte, nevakcinētai personai vienmēr pastāv ļoti augsts risks inficēties ar Covid-19 un pastāv augsta iespēja veselības riskiem, tādēļ, kamēr nav sasniegta pietiekama sabiedrības vakcinācijas aptvere, ir nepieciešams noteikt piesardzības un drošības pasākumus sabiedrībai kopumā situācijās, kur nav iespējams skaidri identificēt persona ir vai nav vakcinēta. Tā kā no inficēšanās ar Covid-19 ir pasargātas arī personas, kas pārslimojušas Covid-19 līdz 180 no infekcijas apstiprināšanas brīža, izņēmumus epidemioloģiskās drošības prasību ievērošanai var paredzēt arī šīm personām.  Ņemto vērā minēto tiek noteikti izņēmumi epidemioloģiskās drošības prasību ievērošanai personām, kas ir pasargātas no inficēšanās ar Covid-19 (vakcinētas vai pārslimojušas Covid-19). Noteikumi arī paredz to, ka izņēmumi varēs tikt piemēroti tām personām, kas vakcinācijas vai atveseļošanās faktu varēs apliecināt ar attiecīgu sertifikātu.  Tādējādi tiek paredzēts, ka personas, kas vakcinētas pret Covid-19 vai atveseļojušās var savstarpēji pulcēties iekštelpās kontrolētos kolektīvos - darba vietas, amatiermākslas kolektīvi vai sporta komandas, nelietojot maskas. Tāpat arī šīs personas varēs savstarpēji atrasties vienā telpā plašsaziņas līdzekļu raidījumos. Bet tiklīdz šo personu klātbūtnē būs kāda persona, kura nevarēs apliecināt vakcinācijas vai Covid-`19 pārslimošanas faktu, visiem būs jālieto mutes un deguna aizsegi. Plašsaziņas līdzekļu raidījumos, izņēmuma kārtā nelietojot mutes un deguna aizsegus var arī piedalīties personas, kas 48 stundas pirms raidījuma ir veikušas SARS-CoV-2 RNS testu vai tieši pirms raidījuma Covid-19 antigēna testu un tas ir negatīvs. Šādos gadījumos no ietvertās normas izriet tiesības darba devējam vai kolektīva vadītājam pārliecināties par darbinieku atbilstību vakcinētas personas vai pārslimojušas personas statusam, tādēļ darba devējam vai kolektīva vadītājam ir tiesības pieprasīt darbiniekam uzrādīt apliecinājumu par atbilstību vakcinētas vai Covid-19 pārslimojušas personas statusam.  Ņemto vērā to, ka bērni šobrīd ir tā sabiedrības grupa, kurai nav iespējas vakcinēties pret Covid-19 (vakcinācija ir uzsākta bērniem no 16 gadu vecuma un plānots, ka drīz būs pieejama bērniem no 12 gadu vecuma) noteikumu projekts paredz arī iespējas bērniem apmeklēt pasākumus, kopā ar vecākiem kas ir vakcinēti pret Covid-19 vai ir atveseļojušies. Tomēr šajā gadījumā ir jāapzinās, ka nevakcinēts bērns ir saistīts ar tādu pašu Covid-19 saslimšanas risku kā jebkurš vakcinēts pieaugušais un risks būs gan vakcinētām personām, gan nevakcinētām personām. Tādēļ pasākumi, kuros piedalīsies bērni nevar tikt uzskatīti par drošiem pasākumiem no Covid-19 izplatības risku viedokļa. Un šiem pasākumiem būs jāparedz piesardzības un drošības prasības – Covid-19 testa veikšana bērnam (ne agrāk kā 48 stundas pirms pasākuma nosakot SARS-CoV-2 vīrusa RNS, vai pēdējo 6 stundu laikā veikts SARS-CoV-2 antigēna tests), fiksētas personalizētas sēdvietas, masku lietošana, distances ievērošana, tai skaitā starp sēdvietām un skatītāju plūsmas nodalīšana. Tāpat būs jāparedz iespējas nodrošināt pietiekami efektīvu kontroli, lai izvērtētu vakcinācijas, atveseļošanās vai testa veikšanas faktu.  Papildus minētajam tiks noteikts, ka personas, kas vakcinētas pret Covid-19 vai atveseļojušās var sniegt individuālus pakalpojumus. Savukārt no 15.jūnija paplašinoties iespējām izmantot sadarbspējīgo sertifikātu par vakcināciju pret Covid-19 vai pārslimošanas faktu, plānots ieviest izņēmumus personām ar zemu un ļoti zemu risku inficēties ar Covid-19 apmeklēt organizētus pasākumus, sporta nodarbības iekštelpās u.tml. Individuālo pakalpojumu sniedzēju kontrole tiks nodrošināta tāpat kā līdz šim. Proti ar šiem noteikumu grozījumiem tiek paredzēts, ka pakalpojumus drīkstēs sniegt pakalpojuma sniedzēji, kas ir vakcinēti pret Covid-19 vai pārslimojušas Covid-19, tas nozīmē, ka identificējot to, ka pakalpojumu sniedz persona, kas nav vakcinēta vai pārslimojusi Covid-19, tiek konstatēts, ka tiek sniegts neatļauts pakalpojums un tādējādi var tikt piemērots pārkāpums par neatļauta pakalpojuma sniegšanu.  Ņemot vērā to, ka testēšana uz Covid-19 negarantē to, ka persona jebkurā brīdī var kļūt infekcioza un radīt inficēšanās risku apkārtējiem, Covid-19 tests nav uzskatāms par alternatīvu vakcinācijai. Tomēr atsevišķos gadījumos ir noteikts pienākums personai veikt testēšanu uz Covid-19 un uzrādīt negatīvu testa rezultātu. Tādēļ tiek paredzēts, ka ja persona būs veikusi Covid-19 testu, sertifikāts saturēs informāciju par testa rezultātu. Ja personai būs pārliecinoši negatīvs testa rezultāts, tas tiks uzskatīts par negatīvu testu, ja testa rezultāts būs apšaubāms vai pozitīvs, tas tiks uzskatīts par pozitīvu rezultātu. Vienlaicīgi jāņem vērā, ka Covid-19 gadījumu apstiprinās tikai pārliecinoši pozitīvs testa rezultāts, bet apšaubāms testa rezultāts nevarēs tiks izmantot Covid-19 saslimšanas atskaites laika noteikšanai.  Ņemto vērā to, ka jau šobrīd MK noteikumos nr.360 ir paredzēts izņēmums frizieriem, manikīriem, pedikīriem un podologiem sniegt pakalpojumus atbilstoši epidemioloģiskās drošības prasībām uz šiem pakalpojumu sniedzējiem no 1. jūnija nevar tikt attiecinātas prasības, kādas noteiktas citiem pakalpojuma sniedzējiem, kuru pakalpojumi ir aizliegti ar MK noteikumu Nr.360 14.2 . punktu. Tādēļ, lai nodrošinātu vienotu pieeju visiem viena veida pakalpojuma sniedzējiem un nodrošinātu tiesisko paļāvību tiem pakalpojumu sniedzējiem, kam pakalpojumus bija atļauts sniegt , tiek noteikts pārejas periods minēto jomu speciālistiem līdz 2021.gada 1.septembrim būt gataviem apliecināt vakcinācijas pret covid-19 vai pārslimošanas faktu. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Veselības ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi Latvijas iedzīvotāji, ārstniecības iestādes, vienoto valsts un klientu apkalpošanas centru darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Projektam būs pozitīva ietekme uz tautsaimniecību epidemioloģiskās drošības ierobežojumu mazināšanas dēļ.  Paredzams, ka digitālo Covid-19 sertifikātu izsniegšana papīra formātā pēc personas pieprasījuma ārstniecības iestādēm varētu radīt papildus administratīvo slogu, tomēr prognozējams, ka šādu pieprasījumu nebūs daudz, jo lielākajai daļa Latvijas iedzīvotāju ir viedtālruņi un viņi izvēlēsies Covid-19 sertifikātu saņemt daudz ērtākā veidā – elektroniski tīmekļa vietnē www.Covid19sertifikats.lv. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekta tiesiskais regulējums atbilstības izmaksas neietekmē. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Ņemot vērā to, ka projekts tiek virzīts steidzamības kārtībā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde notiks esošo pārvaldes funkciju ietvaros. Projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav. |

Veselības ministrs D.Pavļuts

Vizē:

Valsts sekretāre I. Dreika

Boltāne, 67876154

[laura.boltane@vm.gov.lv](mailto:laura.boltane@vm.gov.lv)

Feldmane, 67876119

jana.feldmane@vm.gov.lv

1. Lai nodrošinātu sadarbspēju starp dažādajiem tehniskajiem risinājumiem, ko izstrādājušas ES dalībvalstis, regulas priekšlikums (kas aprakstīts tālāk tekstā anotācijas I sadaļā) nosaka vienotus nosacījumus Covid-19 vakcinācijas, testēšanas vai pārslimošanas sertifikātu izsniegšanai, verifikācijai un pieņemšanai. Tā kā Latvijas izsniegtie Covid-19 sertifikāti tiks izmantoti ne tikai valsts iekšienē, bet arī būs verificējami citās ES dalībvalstīs, savukārt, citu dalībvalstu izsniegtie sertifikāti – Latvijā, sertifikātu nosaukumā, tāpat kā regulu priekšlikumu nosaukumā iekļauts vārds “sadarbspējīgs”. [↑](#footnote-ref-2)
2. Covid-19 sertifikāts saturēs QR kodu (Quick Response Code) jeb divdimensiju svītrkodu [↑](#footnote-ref-3)
3. EU health preparedness: A common list of COVID-19 rapid antigen tests, including those of which their test results are mutually recognised, and a common standardised set of data to be included in COVID-19 test result certificates. Agreed by the Health Security Committee. European Commission. Pieejams: https://ec.europa.eu/health/sites/default/files/preparedness\_response/docs/covid-19\_rat\_common-list\_en.pdf [↑](#footnote-ref-4)